ચંપક એટલે ચમનિયાનો દૂરનો ભાઈ થાય. દૂરનો એટલાં માટે કે એ બંનેના જનમ વચ્ચે બીજા સાત થી આઠ ભાઈ બહેનનો સ્ટોક આવેલો છે. બાકીના તો બધાં પોતપોતાની મોસમ પ્રમાણે ઠેકાણે પડી ગયેલા, આઈ મીન પરણી ગયેલા. એમાં ખાલી રહી ગયો આ ચંપુ. કેટલાંક તો એને ઓવરટેઈક કરીને ઠેકાણે પડેલા. રામ જાણે આ ધતૂરાને કોની નજર લાગી કે પાંચ-પાંચ દાયકાનો થયો છતાં કન્યાની વાત તો પછી, હજી એ એની સાસુની શોધમાં છે. બસ ઉઠે-બેસે ને બધાને એક જ સવાલ પૂછે કે, ‘મારામાં ખામી શું છે? સાલું, આ દુનિયામાં મારું કોઈ કદરદાન જ નથી?’ અમે તો એને સમજાવ્યો પણ ખરો કે, ‘લગન લગન શું કરે છે? લગન નથ હોતા તો ગભરાતા કાયકુ? લગન વગરનાઓનું ભવિષ્ય કેટલું ઉજળું છે તેનું કદી વિચાર્યું? અટલ બિહારી બાજપાઈ ભારતના વડાપ્રધાન બનેલા અને ભારત રત્નનો એવોર્ડ પણ મળ્યો. ડૉ. અબ્દુલ કલામ આઝાદ ભારતના રાષ્ટ્રપતિ બનેલા! માયાવતી મુખ્ય પ્રધાન અને સલમાનખાન સુપરસ્ટાર અને હમણાં તો એ જેલમાં જતો જતો પણ બચી ગયો.